**Jegyzőkönyv**

Készült: 2020. február 13-án (csütörtök) 16.00 órakor tartott Litér Község Önkormányzat Pénzügyi, Gazdasági és Településfejlesztési nyílt bizottsági ülésén.

**Jelen vannak:**

Lukáts Gábor PB elnök

Auerbach János PB tag

Dr. Gyurika István Gábor PB tag

Heffler Gáborné PB tag

Horváthné Németh Erzsébet PB tag

Kondics István PB tag

Osváth Örs PB tag

Zavada Csaba PB tag

Balogh László PB tag

**Meghívottak:**

Varga Mihály, polgármester

Szőnyegh Imre György alpolgármester

Bencze Éva, jegyző

Némethyné Brand Júlia pénzügyi csoportvezető

Rokalyné Csizmadia Margit intézményvezető

Gyenes Viktor intézményvezető

Szabó J. Róbert lelkész

Lugossy Zsuzsanna

**Lukáts Gábor a** **Pénzügyi, Gazdasági és Településfejlesztési Bizottság elnöke (a továbbiakban: PB elnök)**

Megnyitom az ülést, köszöntöm a bizottság tagjait. Megállapítom, hogy a 9 fő bizottsági tagból 9 fő bizottsági tag jelen van, az ülés határozatképes.

Van-e hozzászólás, kiegészítés a napirendi pontokat illetően?

**Lukáts Gábor PB elnök**

Kérem kézfeltartással szavazzon, aki a napirendi pontokkal egyetért.

Pénzügyi, Gazdasági és Településfejlesztési Bizottság 9 igen szavazattal egyetért.

**Napirendi pontok**

**1.)** **2020. évi költségvetés elfogadása**

- Csivitelő Óvoda és Bölcsőde

- Litéri Közös Önkormányzati Hivatal

*Előadó: Varga Mihály polgármester*

**2.) Litér Község Önkormányzata 2020. évi költségvetés megvitatása I. forduló**

Litér Község Önkormányzatának 2020. évi fejlesztési és beruházási elképzelései

Középtávú fejlesztési terv 2020-2023. év

*Előadó: Varga Mihály polgármester*

**NAPIREND TÁRGYALÁSA**

**1.) 2020. évi költségvetés elfogadása**

- Csivitelő Óvoda és Bölcsőde

- Litéri Közös Önkormányzati Hivatal

*Előadó: Varga Mihály polgármester*

**Lukáts Gábor PB elnök**

Az első napirendi pont a Csivitelő Óvoda és Bölcsőde és a Közös Önkormányzati Hivatal 2020. évi költségvetése.

Van-e szóbeli kiegészítés?

**Varga Mihály polgármester**

A Litéri Óvodai Nevelés és Bölcsődei Ellátás Társulásának 2020. évi költségvetési főösszege

178.603.992 Ft, amely magában foglalja a Csivitelő Óvoda és Bölcsőde 2020. évi költségvetését is.

A bevételi oldalon 63.137.900 Ft állami bér -és járulék- támogatás 11.493.200 Ft óvodaműködtetési támogatás, 4.084.700 Ft az óvodapedagógusok átminősítésének többlettámogatása, 12.869.900 Ft állami támogatás bölcsődei ellátásra, 1.770.000Ft Bölcsődei üzemeltetési támogatásra, 10.692.000 Ft a gyermekétkeztetés bér támogatása, és 2.557.205 Ft a gyermekétkeztetés üzemeltetési támogatása, és 1.120.000 Ft Királyszentistván Önkormányzat. Litér Önkormányzata 33.071.996 Ft támogatást nyújt, amely magában foglalja a bölcsődei pótlékokat 5.846.711Ft összeggel, amelyet utólag kap meg az önkormányzat, valamint a jubileumi jutalmat, ami 4.016.610Ft, és a dolgozók béren kívüli juttatásait 4.984.000Ft, egy fő teljes bérköltségét 2.511.600Ft a bölcsődében, amelyet nem finanszíroz az állam. Térítési díj bevételeként 32.806.839Ft, maradvány igénybevétele 4.916.920Ft, amely rögtön bevételként felhasználásra kerül az év elején.

Kiadási oldalon a személyi jellegű kiadások és járulékaik 140.548.731Ft összeget tesznek ki, amelyek a törvényi előírás alapján kerültek tervezésre. Dologi kiadásoknál a 2019. évet alapul véve kalkuláltunk, bár az újonnan megnyitásra került bölcsőde tényleges rezsiköltségét még nem tudtuk beállítani.

**Lukáts Gábor PB elnök**

Van-e kérdés, hozzászólás, javaslat? Mivel nincs, ezért felteszem szavazásra, ki az, aki elfogadásra javasolja a képviselő-testület felé a Litéri Óvodai Nevelés és Bölcsődei Ellátás Társulásának 2020. évi költségvetését.

A Pénzügyi, Gazdasági és Településfejlesztési Bizottság 9 igen szavazattal elfogadja.

**6/2020.(II.13) PB határozat**

A Pénzügyi, Gazdasági és Településfejlesztési Bizottság 9 igen szavazattal elfogadásra javasolja Litér Község Önkormányzata Képviselő-testület fele, a Litéri Óvodai Nevelés és Bölcsődei Ellátás Társulásának 2020. évi költségvetését.

Határidő: azonnal

Felelős: Lukáts Gábor PB elnök

**Bencze Éva jegyző**

Litér Közös Hivatal költségvetési főösszege 71.487.015Ft.

Kiadási oldalon a személyi jellegű ráfordítások és járulékai 60.732.935Ft, dologi kiadások 9.213.570Ft, felhalmozási kiadások 1.540.510Ft.

Bevételi oldalon 66.272.041Ft finanszírozás, amelyből 39.159.000Ft állami támogatás, Litér támogatása 19.382.722Ft, Királyszentistván hozzájárulása 7.730.319Ft. Saját bevétel 120.000Ft, maradvány 5.094.974Ft.

**Lukáts Gábor PB elnök**

Van-e kérdés, hozzászólás, javaslat? Mivel nincs, ezért felteszem szavazásra, ki az, aki elfogadásra javasolja a képviselő-testület felé, a Litéri Közös Önkormányzati Hivatal 2020.évi költségvetését.

A Pénzügyi, Gazdasági és Településfejlesztési Bizottság 9 igen szavazattal elfogadja.

**7/2020.(II.13) PB határozat**

A Pénzügyi, Gazdasági és Településfejlesztési Bizottság 9 igen szavazattal elfogadásra javasolja Litér Község Önkormányzata Képviselő-testület fele Litéri Közös Önkormányzati Hivatal 2020. évi költségvetését.

Határidő: azonnal

Felelős: Lukáts Gábor PB elnök

**Lukáts Gábor PB elnök**

Tisztelt Pénzügyi Bizottsági tagok 16.15-kor szünetet rendelek el, a Társulási Tanács ülésével folytatjuk.

**Lukáts Gábor PB elnök**

Tisztelt Pénzügyi Bizottsági Tagok 16.40-kor folytatjuk a pénzügyi bizottsági ülést.

Megállapítom a Pénzügyi Bizottság határozatképes, mivel 9 fő jelen van.

**2.) Litér Község Önkormányzata 2020. évi költségvetés megvitatása I. forduló**

Litér Község Önkormányzatának 2020. évi beruházási és fejlesztési elképzelései

Középtávú fejlesztési terv 2020-2023. év

*Előadó: Varga Mihály polgármester*

**Lukáts Gábor PB elnök**

A második napirendi pont Litér Község Önkormányzatának 202 0. évi költségvetésének I. fordulós megvitatása, ezen belül kiemelt fontos terület a fejlesztési, beruházási elképzelések megtárgyalása. Itt adom a szót iskolánk igazgatójának.

**Gyenes Viktor Litéri Református Általános Iskola igazgatója:**

Köszöntöm a jelenlévőket, és köszönöm a meghívást. Érvelni jöttem ma ide, és bízom abban, hogy érveinkkel sikerül a megfelelő módon alátámasztani fejlesztési koncepciónkat. Az önkormányzat felé megküldtem az épület felújítása iránti támogatási kérelmüket, amely biztosan minden képviselőhöz eljutott. Bízom abban, hogy az elmúlt időszak infrastrukturális fejlesztései büszkeséggel tölti el a jelen lévő képviselőket, és büszkék arra is, hogy az óvodát követően, a településen működő másik köznevelési intézmény is példa értékűen működik. Szeretnék beszélni jövőbeni terveinkről, hiszen ez nagyon fontos. A Litéri Református általános Iskola 2012. szeptember 1-óta működik egyházi fenntartásban. Az iskola épületei és területe önkormányzati tulajdonban maradt, csak az ingatlanok használati joga került a fenntartó, Litéri Református Egyházközséghez. Az elmúlt években az a gyakorlat működött, hogy minden év elején megkerestük az önkormányzatot, mint tulajdonost az aktuális korszerűsítésekkel kapcsolatban, és a költségekhez kértük az önkormányzat támogatását. Megnehezíti dolgunkat, hogy 5 épületben működünk, ebből egyetlen egy épület van, a kastély épülete, amelyet az önkormányzat pályázati forrásból felújított. A többi épület egy része jelentősen leromlott állagú. Aki ismeri a politechnikai épületet, az tudja miről beszélek, gyakorlatilag az elmúlt évtizedekben nem történt felújítás. A tavalyi évben volt egy beázás, az önkormányzat 1.500.000,-Ft-os támogatást nyújtott a tető javításához, a hiányzó 5.500.000,-Ft-ot intézményünk saját költségvetéséből biztosította. Nagy vágyam lenne, ha ez az épület kaphatna egy külső szigetelést, festést. Itt szeretném még megemlíteni, hogy 2018. évben nyílászáró cserék, korszerűsítések, felújítások valósultak meg a tornatermi, kastély és étkező épületének vonatkozásában, mintegy 16.000.000,-Ft összegben. Mindezen beruházásokkal az iskola saját költségvetésének terhére jelentős értéknövelő beruházásokat hajtott végre az önkormányzat tulajdonában álló épületek vonatkozásában. Most eljutottunk oda, hogy ismét gondolkodhatunk, tervezhetünk. Az informatikai épület, mely 1965-ben épült, kibővítésre került hátrafelé egy raktárépülettel, és egy lőtérrel, amelynek állapota sajnos már kritikus, el kell bontani. A falak repedezettek, ezt az épületet teljes egészében fel kellene újítani, természetesen a villamoshálózattal együtt. Az épületet nem lehet fűteni, nincs szigetelése, kimegy a meleg. Ajtó, ablak csere lenne szükséges, szigetelés, hátul a raktár és lőtér elbontása, tehát teljes felújítása szükséges lenne. Ennek az épületnek a felújítása nem várható el tőlünk, ezért kérjük az önkormányzat támogatást.

A másik dolog, hogy idő közben a település lakosságszáma is folyamatosan növekszik, ez már az óvodában látszik is. Az idei évben még egy elsőosztályt kell indítanunk, de 2021-2022-es tanévben már vélhetően két osztályt kell biztosítanunk, miután változott a köznevelési törvény, ezért jövő tanévben már nem fognak felmentést kapni a gyermekek, hogy visszamaradhassanak a nagycsoportban, csak különösen indokolt esetben. Számításaink szerint így a tanköteles gyermekek létszáma 50 fő körül lesz. A megemelkedő gyermeklétszámhoz természetesen szükséges biztosítanunk az infrastruktúrát is. Úgy gondolom, ahhoz, hogy a megfelelő körülmények biztosítva legyenek, mi a kezdeti lépéseket megtettük, hiszen az évek alatt folyamatosan elvégeztük a szükséges korszerűsítéseket. Új épületet saját költségvetésünkből nem tudunk építeni. Polgármester úr ott volt legutóbbi igazgató tanácsi ülésen, és megbizonyosodhatott arról, hogy költségvetésünk nagyon feszes, de tartható, csekély tartalékkal fogjuk tudni zárni az évet. Saját költségvetésünkből az idei évben elkülönítettünk 8 000 000,-Ft-ot új iskolabútor vásárlásra, az 5. osztály teljes felújítására, és a politechnika terem épületének külső szigetelésére. Így 2020-ban is nagy mértékben hozzájárulunk az önkormányzati tulajdon állagmegóvásához. Itt szeretném megjegyezni, hogy a 2012. évben keletkezett „Megállapodás” III. /7. pontja rögzíti, hogy az önkormányzat, mint az ingatlan tulajdonosa vállalja, hogy az ingatlanok esetleges felújítását, illetve szükséges korszerűsítését saját költségvetésében biztosítja a megállapodás időtartama alatt.

A továbbiakban három ütemben tervezzük épületeink festését, a politechnikai épület szigetelését, Megkeresésünkben kértük, hogy az idei évben az önkormányzat a tervezett felújításokat 100%-os finanszírozással támogassa, miután a korábbi években jelentős értéknövelő beruházások történtek saját költségvetésünkből az önkormányzat tulajdonában álló épületeken.

Azt gondolom, mindenki méltán büszke lehet iskolánkra, de ehhez elengedhetetlen a fejlesztés. Van egy nagyon szép bölcsődénk, egy nagyon szép óvodánk, de a megnövekvő gyereklétszám hamar kikerül ezekből az intézményekből, és a gyerekek felkerülnek az iskolába. Zárásként csak annyit szeretnék mondani, örömmel mondhatom, hogy az elvándorlás megszűnt, sőt, egyre nagyobb az érdeklődés iskolánk iránt, más településekről, iskolánknak jó híre van. Fentiek alapján várjuk és kérjük az önkormányzat támogatását, segítségét.

**Lukáts Gábor PB elnök**

Több kérdésem is lenne. Az informatikai tanterem épületén van a hangsúly. A jövőben, ha megnövekszik a létszám, az a kérdésem, ha ráköltünk erre az épületre egy ekkora összeget, megoldódik-e a probléma? Hiszen ez egy nagyon rossz állapotban lévő épület. Amennyiben két első osztályt kell indítani, megoldódik a plusz tanterem kérdése?

**Gyenes Viktor Litéri Református Általános Iskola igazgatója**

Nem oldódik meg.

**Lukáts Gábor PB elnök**

Arra gondolok, amennyiben ilyen rossz állapotban van az épület, és a plusz tanterem kérdése sem oldódik meg, nem lenne egyszerűbb eldózerolni, és valami más megoldáson gondolkodni? Van-e lehetőség iskolára pályázni, akár egyházi, akár önkormányzati szempontból? Ha felújítjuk az épületet, ráköltünk több millió forintot, és lehet, néhány év múlva meg elbontjuk?

**Osváth Örs Pénzügyi PB kültag**

Nekem is ez jutott eszembe, hiszen ez egy rendkívül rossz állapotban lévő épület. ha 2022-ben jön a megemelkedett gyereklétszám, a plusz tanterem kérdése még mindig nem megoldott.

**Lukáts Gábor PB elnök**

Milyen megoldás lehetséges, miben gondolkodtok ennek megoldásában?

**Auerbach János PB tag**

Ismerem jól az épületet, nagyon rossz állapotban van. Nekem is az lenne a kérdésem, van-e lehetőség esetlegesen pályázni? A másik kérdésem az lenne, mi lenne, ha beépítenénk a tetőteret?

**Gyenes Viktor Litéri Református Általános Iskola igazgatója**

Kezdeném megválaszolni a kérdéseket, kezdjük a pályázattal. 2016. decemberében volt egy pályázati lehetőség, elkészítettük a szükséges pályázati anyagot. Tehát nekünk van egy építési hatóság által jóváhagyott tervünk, a lapos épület helyére. A pályázat sajnos forráshiány miatt nem került támogatásra. Akkor 482 M Ft-ból tudtunk volna egy új épületet megvalósítani, a tavalyi számítások alapján már ez a beruházás már 1 milliárd Ft felett lenne. Ez az új épület tudná orvosolni a problémáinkat. Jelenleg pályázati kiírás nincs.

**Szabó J. Róbert református lelkész**

Amióta szembesültünk a megnövekvő gyereklétszámmal, azóta különböző a-b-és c megoldásokok gondolkodunk. Válaszolva elnök úr kérdésére, a realitások talaján kell maradnunk. Álmodhatunk dolgokat, de 1 milliárd forintot pályázat nélkül nem tudunk megszerezni. Amikor ezt végig gondoljuk, így jönnek az a-b és c variációk. Jelen pillanatban minden épületünkre szükségünk van, de ez még mindig nem oldja meg a plusz térnyerést. Így születette meg az a gondolat, ha abból az épületből, ahol az étterem van, kivinnénk azt máshová, így nyerhetnénk teret. Itt ki lehetne alakítani egy nagyobb és egy kisebb termet. A megszűnt étterem helyett kialakítanánk egy konténer éttermet, amelyre kértünk ajánlatot. Az önkormányzat hozzájárulásával a politechnikai terem mögött lenne lehetőség ezt elhelyezni, ez a terület önkormányzati tulajdonban van. Jelen pillanatban a megnövekedett gyereklétszám elhelyezésére nincs megoldás, ez közös problémánk az önkormányzattal, miután kötelezően fel kell venni a gyerekeket.

**Gyenes Viktor Litéri Református Általános Iskola igazgatója**

A tetőtér beépítésére nincs lehetőség, statikailag nem bírná el.

**Auerbach János PB tag**

Polgármester úrral már mi is beszéltünk a konténer lehetőségről, ahol az étterem biztosítva lenne. A lapostetős épületre véleményem szerint nem szabadna költeni.

**Varga Mihály polgármester**:

Igen, vizsgáljuk a konténeres bővítés lehetőségét.

**Gyenes Viktor Litéri Református Általános Iskola igazgatója**

A konténer épületet úgy terveztük, hogy kb. 80 gyermeket lehetne leültetni, lenne benne vizesblokk. A fogadó felületet kellene kialakítani. Komplett tervdokumentáció van hozzá. Mindez a 2019-es árajánlat alapján kulcsrakészen 40.000.000,-Ft lenne. Elektromos fűtéssel lenne ellátva.

**Auerbach János képviselő**

Igaz, hogy ehhez új villamoshálózat, víz és szennyvíz kialakítása is szükséges lenne, de én még mindig ebben látom a megoldást, de esetleg lehetne lízingelni a konténereket. A lapostetős épületre nem fordítanék semmit, azt az összeget az új két tanterem kialakítására költeném.

**Gyenes Viktor Litéri Református Általános Iskola igazgatója**

Amennyiben sikerül kivinni az éttermet és tálaló konyhát, a teljes belső átalakítása az épületnek 20.000.000,-Ft lenne. Akkor még nem beszéltünk az informatikai épületről. Az a cég, aki gyártja a konténereket, lízingeléssel is foglalkozik. A számítások alapján öt évnél hosszabb időre nem éri meg lízingelni. Ha a fentiek alapján megyünk tovább és úgy döntünk, hogy az étterem helyén kialakítunk két tantermet, az jó. Viszont, ha az informatikai épülethez nem nyúlunk, akkor ott egy termet elvesztünk.

**Lukáts Gábor PB elnök**

Amennyiben az étkezőt konténerben alakítjuk ki, akkor nem lehetne egy informatikai termet is hasonlóképpen kialakítani? Kár lenne arra az épületre költeni.

**Osváth Örs PB kültag**

A vizesblokkos épületre én sem költenék. Ha jól számolom, kb. 60.000.000,-Ft-ra lenne szükség, hogy a tervek megvalósulhassanak?

**Gyenes Viktor Litéri Református Általános Iskola igazgatója**

De igen. A közművek ott vannak, a teleknagyság megfelelő lenne. Kikerülne az étkező, plusz egy informatika terem. Akkor a lapostetős épületre tényleg nem fordítanánk. Az épületet eldózerolni kár lenne, mert szükségünk van raktárhelyiségre, és van benne vizesblokk is. A projekt ebben a formában a következő formában valósulhat meg: a konténerek kialakításának helyét, a szükséges infrastruktúra kiépítését bármikor elvégezhetjük. A konténerek a megrendeléstől számított 8 héten belül elkészülnek.

Gyakorlatilag a konténer épületek 3-4 hónap alatt elkészülnek, ez az iskola működésétől teljesen független. Az étkező épületének átalakítására egy nyárra lenne szükség, rögtön a nyári szünet elején indítani kellene a beruházást. Így a lapos épületre tényleg nem kellene költeni, csupán egy kisebb összeget, de ez megoldható. Ez a megoldás nekünk jó lenne.

**Osváth Örs PB kültag**

A következő kérdés az lenne, mekkora az az összeg, amit az iskola bele tud tenni, és mekkora összegre lenne szükség az önkormányzat részéről?

**Gyenes Viktor Litéri Református Általános Iskola igazgatója**

Az a koncepció lenne, azt tudom vállalni, hogy újra megfuttatjuk a költségeket, beszélünk kivitelezőkkel, leteszünk egy komplex javaslatot az önkormányzat elé, ami tartalmazza a konténeres fejlesztés teljes költségét, továbbá az étkező belső felújítására is kérünk ajánlatot. Amikor látjuk a költségeket, akkor tudunk arról beszélni, hogy ebből ki mit tud vállalni.

**Varga Mihály polgármester**

Én is támogatom a koncepciót, de amikor kb. másfél hónap múlva egy komplett terv lesz, akkor kellene újra tárgyalni a kérdést.

**Szabó J. Róbert református lelkész**

Természetesen nem azt várjuk az önkormányzattól, hogy a koncepciót 100%.ban támogassa, mi is hozzájárulunk ehhez az összeghez, megvannak hozzá a forrásaink. Amikor látjuk a költségeket, akkor utána beszéljünk a többiről. A költségeket két évre lehetne tervezni.

**dr. Gyurika István PB tag**

Amennyiben lehetőség van pályázatra, természetesen nagyon szívesen segítek.

**Lukáts Gábor PB elnök**

Akkor várjuk a koncepciót és másfél hónap múlva a tervek alapján fogjuk megtárgyalni a kérdést. Addig el kell különíteni 20.000.000Ft-ot a tartalékból a céltartalékba.

Kérem, aki a javasalttal egyetért kérem kézfenntartással szavazzon.

A Pénzügyi, Gazdasági és Településfejlesztési Bizottság 9 igen szavazattal elfogadja.

**8/2020.(II.13) PB határozat**

A Pénzügyi, Gazdasági és Településfejlesztési Bizottság 9 igen szavazattal elfogadásra javasolja Litér Község Önkormányzata Képviselő-testület fele 20.000.000Ft átvezetését az

általános tartalékból a céltartalékba.

Határidő: azonnal

Felelős: Lukáts Gábor PB elnök

**Lukáts Gábor PB elnök**

Folytassuk a fejlesztési terveket további tanulmányozását mindenki megkapta. Az első helyen főzőkonyha átalakítása szerepel.

**Bencze Éva jegyző**

A főzőkonyha átalakítására már elnyert 38.542.057Ft-os pályázatunk van, amelyhez megvalósításához a vállat önrész 6.800.000Ft. A főzőkonyha átalakítása önrész Vidékfejlesztési Pályázat 10.000.000Ft. Ahhoz, hogy a konyha megfeleljen az előírásoknak az Önkormányzatnak 5.000.000Ft összeget a szellőző rendszer átalakítására kell fordítania. A kiviteli tervet az előző alkalommal elfogadta a bizottság és ezért kerül bele 3.000.000Ft összeggel. Ha a beruházás megvalósul a műszaki ellenőri feladatok ellátására 1.000.000Ft szükséges. A közbeszerzést szintén saját forrásból kell megvalósítani 1.300.000Ft. Eszközbeszerzésre 15.000.00Ft összegben pályáztunk és nyertünk, amelynek önrésze 1.800.000Ft.Ennek keretében egy új üstre is szükség van 1.500.000.Ft Az átalakításra így a költségvetésben 65.000.000Ft, a konyha technológia fejlesztésre 18.300.000Ft előirányzat áll rendelkezésre a költségvetésben.

**Lukáts Gábor PB elnök**

Konténer beszerzés 2db. Milyen konténerre lenne szükség?

**Varga Mihály polgármester**

A város és községgazdálkodás eszközeinek tárolására szeretnénk vásárolni 2 db tároló konténert.A selejtezés folyamatosan történik. Csak a működőképes eszközök kerülnek tárolásra.

**Lukáts Gábor PB elnök**

Aprító gép adapter 444.500Ft. Ezt folyamatosan használjuk?

**Varga Mihály polgármester**

Traktorra szerelhető adapterről van szó, ez egy használt adapter lenne. A kerékpárút közterületeken is tudjuk használunk.

**Varga Mihály polgármester**

Litér Királyszentistván Kerékpárút kiépítése a litéri szakaszra, 49.890.977Ft, mely egyben érinti a Kendersei utat is, melyre a Termelés Logistic Kft. 40.000.000Ft hozzájárulást ad.

Az Előd utcában elkészült Bölcsőde és Védőnői szolgálat bejárati ajtók fölé szükséges megépíteni az előtető fedését. Az új épületek miatt egyeztetést végeztünk a tervezővel és a kivitelezővel is. A polikarbonát előtető készítése 151.795Ft, mely már el is készült.

**Lukáts Gábor PB elnök**

Védőnő egyéb tárgyi eszköz beszerzése 530.000Ft, az új védőnői épületbe szükséges bútorok berendezések.

Közpark játszótéri eszközök beszerzése.

**Szőnyeh Imre György alpolgármester**

Homokozóba steril homok, gumiszőnyeg.

**Lukáts Gábor PB elnök**

Köztemető fenntartása 3.489.371Ft, ez nyert pályázati pénz.

Művelődési ház egyéb tárgyi eszköz beszerzése 4.484.000Ft. Ennek e részletes tervezetét mindenki megkapta. Nézzük át.

Színes fénymásoló és nyomtató nem kell, fényképezőgép van, A Mogyorósi Napok árnyékolástechnikára nincs szükség, faház nem kell, új betlehemre javaslok 150.000Ft-ot, nagyterem padlójára táncszőnyeg lerakását nem tartom szükségesnek, klíma beszerzése nem kell a kultúrház nagyon jól szigetelt, mobiltelefon beszerzésére 50.000Ft-ot tartok szükségesnek, térfigyelő kamera nem szükséges. A módosításokkal a költségvetésbe 2.400.000Ft összeggel kerüljön bele. Javaslom az érdekeltségnövelő pályázathoz 768.000Ft önrész beállítását ha kiírják a pályázatot ez az összeg rendelkezésre álljon.

**Bencze Éva jegyző**

Ez a 2020. évre vonatkozó önrész, ha kiírják a pályázatot ahhoz szükséges.

**Lukáts Gábor PB elnök**

Civil szervezetek és fiatalok részére klubhelység kialakítása 2.000.000Ft Ezt a fejlesztési elképzelést ki javasolta?

**Bencze Éva jegyző**

A költségvetés tartalmazza a többéves kihatással járó döntéseket és a ciklusprogramját polgármester úrnak. A megvalósítandó tervek között szerepelt ez a tétel.

**Lukáts Gábor PB elnök**

A kultúrházban minden programot le lehet bonyolítani, nem szükséges ennek kialakítása. Templom utcai járda felújítására 2.000.000Ft összeget tegyünk be. Nézzük meg a pályázati lehetőségeket és ebből újítsuk fel a járdákat.

A szennyvíztisztító telep felújítása szállítói finanszírozás, ez nem kérdés. A hivatali épület felújítása már elnyert pályázat, ennek forrása már 2019-ben rendelkezésünkre állt. A megvalósításról a későbbiekben döntünk. Református Általános Iskola felújítására a 4.000.000Ft összeget vegyük ki és erre majd a konkrét árajánlatok után fogunk visszatérni, mert az előzőekben döntöttük 20.000.000Ft céltartalékba helyezéséről.

Ivóvíz hálózat felújítása Kund utca 39.898.706Ft. Az előző időszakban a képviselő-testület által képzett tartalékból nem támogatom felújítani az ivóvíz hálózatot, a kommunális adó bevételeket erre a célra kell fordítanunk. Már történtek tolózár cserék és a lakosság részére jobb minőségű ellátást tudunk biztostani, csőtörés esetén szakaszolva kevesebb a vízhiányos ingatlan.

Az egész településre vonatkozó bevételt kellene megpályázni. dr. Gyurika István is ajánlotta a segítségét. Ebben történt-e előrelépés?

**dr. Gyurika István PB tag**

Pályázati forrás jelenleg nem elérhető, csak célzott támogatással lehetne erre forrást biztosítani.

**Varga Mihály polgármester**

Levelet írtunk Szijjártó Péter külgazdasági és külügyminiszter úrnak, melyben a litéri ivóvíz rendszer felújításához támogatást kértünk.

**Lukáts Gábor PB elnök**

Pályázatból kell megvalósítani, mert a szakaszos vízhálózat felújítást már korábban is el tudtuk volna kezdeni, mert a teljes rekonstrukció több mint 1 milliárd forintba kerül.

**dr. Gyurika István PB tag**

Mint már beszéltük a különböző technológiai kivitelezésekre kellene információkat kérni.

**Varga Mihály polgármester**

Jelenleg nincs ivóvízfejlesztésre pályázat, már a tavaly év végére is be volt tervezve a Kund utca ivóvízhálózatának a fejlesztése.

**Kondics István képviselő**

Igen, de nem 40 millió forint volt erre a célra elkülönítve, hanem 17 millió forint ami a kommunális adó bevétele.

**Auerbach János képviselő**

A településen az elmúlt időszakban 8-10 csőtörés van, a tolózárak működésével jelentősen javult a víz ellátási probléma. Jelenleg a településen a Kund utcára van vízjogi létesítési engedélyünk a felújításra. Hiába választanánk ki másik utca felújítását azt nem tehetjük meg mert a többi utcára vonatkozóan nem rendelkezünk vízjogi létesítési engedéllyel. Amennyiben 1 utcában kicsérjük az azbeszt csövet attól még a település vízellátottsága nem változik és közben 40-70 háztartásnak tudunk csak a 40 millióból új kiépített szakaszt biztosítani. Természetesen valamit szükséges csinálni a települési vízfejlesztéssel.

**Lukáts Gábor PB elnök**

Mi van akkor, ha a vízhálózat fejlesztésére a jelenleg rendelkezésünkre álló kommunális adó bevétel összeget tervezzük a 2020. évi költségvetésbe. Folytatnánk a tolózárak cseréjét, illetve a későbbi pályázat benyújtásához önrészként kezelnénk.

Nagyon fontos még a 3. számú kút kérdése, ezzel is kellene majd foglalkoznunk.

**Varga Mihály polgármester**

Véleményem szerint is fontos a település vízfejlesztésével foglalkozni ezért is került bele a költéségvetésbe a Kund utca felújítása 40 millió forint összeggel. Szakaszonként önerőből elkezdhetjük a korszerűsítést. Ezen ügyben tárgylatam a TLC igazgatójával is, aki elmondta, hogy természetesen támogatja a települési vízfejlesztést de ehhez szükséges egy programban bemutatni az elkövetkezendő időszakban a terveinket. Nem zárkózott el, hogy támogatást nyújt település részére a későbbiekben.

**Lukáts Gábor PB elnök**

Ez támogatás, vagy pedig az iparűzési adó bevételünkre gondolt? Mivel a kettő nem mindegy. Az egyiket kötelezően fizetni kell az üzem működését követően a másik pedig egy plusz forrás lehet.

**Horváthné Németh Erzsébet PB kültag**

Milyen ütemben szeretnénk megvalósítani a település vízellátását, ezt el kellene döntenünk? Kicserélünk minden tolózárat, kutat tervezünk és fúrunk, de azért el kellene döntenünk, hogy milyen ütemben kezdjük az utcákban kicserélni a vezetéket. Fontossági sorrendet kell meghatároznunk, van iskolánk óvodánk és egyéb feladataink és a vízellátás.

**Lukáts Gábor PB elnök**

Szakemberekkel már megvizsgáltattuk, hogy mely utcák szerint kell a sorrendben a felújítást elvégezni, de ehhez forrást kell találni, hogy ne a tartalékot használjuk fel. Van tartalékunk, 40 millió forint, valamint 74 millió forint összegben értékpapírunk, de néhány utcára nem javaslom elkölteni.

**Varga Mihály polgármester**

Lakosság igénye alapján lett összeállítva a fejlesztési és beruházási javaslataim.

**Lukáts Gábor PB elnök**

Szennyvíztisztító telep levegőztető medence oldott oxigénérzékelő javítás. Érinti a szennyvíztisztító telep felújítását ez?

**Bencze Éva jegyző**

Nem. Továbbra is üzemelő medence. A víz, szennyvíz 2025-ig terjedő gördülő fejlesztési tervben meghatározott tételek már kötelemben vanna. Az SP 25-20 szivattyúcsere önrész pályázathoz, amely a Bakonykarszt Zrt.-vel közös pályázat.

A módosításokkal az általános tartalékunk 46.000.000Ft az előzetes számítások szerint.

**Lukáts Gábor PB elnök**

A többévre kihatással járó döntések következnek. A 2020. éveben főzőkonyha nem áthúzódó tétel. A település üzemeltetésre 2db tároló konténer lehetőséget ad az eszközök tárolására.

A kerékpárút és Kenderesi út építése a településünk életét hosszú távon befolyásolja, a kerékpárút turisztikailag, míg a Kenderesi út az épülő új gyár logisztikai útja is egyben.

A közös hivatal áthúzódik 2021-re is, 10.000.000 Ft összeggel. A Református Általános Iskola felújítása 20-20 millió forint összeggel 20-21. évre.

A 2021. évbe szerepel egy kontó rakodó gép.

A középtávú fejlesztési tervben meghatározott elképzelések a testületre kötelezettséggel járnak?

**Bencze Éva jegyző**

Csak a 2020. évi költségvetésben szereplő fejlesztési elképzeléseket lehet megvalósítani, a többi csak terv.

**Varga Mihály polgármester**

A meglévő Iveco teherautó cseréje is felmerült, mert sokszor szükség lenne egy billenthető tehergépjárműre.

**Lukáts Gábor PB elnök**

Javaslom a 2020-as évre bruttó 3.000.000Ft összeg meghatározását egy billenthető platós jármű megvételére, a meglévőt értékesíteni szükséges.

Átadom a szót Lugossy Zsuzsanna művelődés szervezőnek a 2020. évi Ertl Pálné Művelődési ház költségvetési tervével kapcsolatban.

**Lugossy Zsuzsanna művelődés szervező**

A programtervezetet mindenki megkapta Tájékoztatás szinten tudom elmondani a lehetőségeket. Az A variáció szerint június 11. csütörtökön lenne a Magdolna film vetítése 15. órakor, 14-17. óráig lézerharc és arcfestés, 19-20.30-ig zenés történelmi előadás, 21-22-ig Veszprém Dixie koncert. Összesen 1.560.000Ft.

A B variáció 9-12.óráig bábkészítés bábszínház, 18-Pearl Dance táncegyüttes fellépése, este Balkán Fanatic koncert. Összesen 1.995.000Ft.

A C elképzelés 9-12-ig sátorbábszínház, 18-tól Pearl Dance táncegyüttes, este Napoleon B. koncert. Összesen 2.430.00Ft.

A fix költségek bruttó 1.000.000Ft. A költségvetésben meghatározásra kerülő összegtől függően tudom majd a konkrét tartalmat a Bizottság elé hozni.

Nagyon lényeges kérdés legyen -e tűzijáték, vagy megpróbáljuk-e a laser show-t. A tűzijáték 400.000Ft-ba kerülne.

**Varga Mihály polgármester**

Javaslom a 3.000.000Ft költségkeret meghatározását a 2020. évi költségvetésben a Mogyorósi Napok rendezvénysorozat megvalósításához. A költségvetésbe ezt az összeget tettük bele.

**Lukáts Gábor PB elnök**

Van-e kérdés, hozzászólás, javaslat? Mivel nincs, ezért felteszem szavazásra, ki az, aki elfogadásra javasolja a képviselő-testület felé, a Mogyorósi Napok rendezvénysorozat megvalósításához 3.000.000Ft keretösszeg kerüljön bele a 2020. évi költségvetésbe.

A Pénzügyi, Gazdasági és Településfejlesztési Bizottság 9 igen szavazattal elfogadja

**9/2020.(II.13) PB határozat**

A Pénzügyi, Gazdasági és Településfejlesztési Bizottság 9 igen szavazattal elfogadásra javasolja Litér Község Önkormányzata Képviselő-testület fele 2020.ban megrendezésre kerülő Mogyorósi Napok rendezvénysorozat megvalósításához 3.000.000Ft biztosítását a 2020. évi költségvetésben.

Határidő: azonnal

Felelős: Lukáts Gábor PB elnök

Megkérdezem van-e valakinek egyéb hozzászólása a vegyes ügyekhez, ha nincs több hozzászólás, a bizottsági ülést 21.20-kor lezárom

Lukáts Gábor Heffler Gáborné

PB elnök bizottsági tag